**Sako 85** er en sylinderlåsrifle produsert av den finske våpenprodusenten Sako siden 2006, og navnet kommer av at Sako fylte 85 år. Modell 85 blir markedsført som en av Sako sine toppmodeller til jakt, og leveres i mange forskjellige konfigurasjoner og kamringer. Ifølge Sako finnes riflen i over 1000 ulike konfigurasjoner. Noen eksempler er Finnlight- og Carbonlight-variantene.

Historie
--------

Sako 85 er etterfølgeren til Sako 75. Det er mange likehter mellom M75 og M85, men også mange forskjeller.[*bør utdypes*] Mens Sako 75 har skyvemating, så har Sako 85 har kontrollert mating. Det er også forskjellig type magasin på de to riflene, samt at noen deler som underbeslag ikke går om hverandre.

Teknisk
-------

Avtrekksvekten er justerbar mellom 1-2 kg, og leveres i utgangspunktet innstilt på 1.5 kg fra fabrikk. Sako 85 kan også leveres med snellertavtrekk. Sikringen er laget slik at den tillater at mekanismen kan veksles mens den er sikret. Underbeslaget er av aluminium for de fleste modellene, og har finish i samme farge som låskassen. Blånerte låskasser leveres dermed med sort underbeslag, mens rustfrie låskasser leveres med grå underbeslag. Kikkertfestet på låskassen er Sako sitt eget proprietære kikkertspor, som er en svalehaleskinne med variabel bredde.

Sako 85 testskytes med en 5-skudds gruppe på fabrikk, og må tilfredsstille en presisjon bedre enn 30 mm på 100 meter (0.3 mrad)

### Skjefte

Riflen leveres fra fabrikk med skjefte laget av valnøtt, laminat, plast eller karbonfiber, og med ulik utforming tilpasset ulike typer jakt og skytesport.

### Låskasse

Låskassen fås i 6 ulike lengder avhengig av patrongruppe. Tanken bak å differensiere med så mange ulike lengder på låskassen er at man får en lengde tilpasset patronen, og dermed unngår unødig lang sluttstykkevandring, samt sparer vekt.

*Extra small* (XS)
* .222 Rem
* .223 Rem

*Small* (S)
* .22-250 Rem
* .243 Win
* .260 Rem
* .308 Win
* 7 mm-08 Win

*Small-medium* (SM)
* .270 Win Short Mag
* .300 Win Short Mag

*Medium* (M)
* .25-06 Rem
* .270 Win
* .30-06 Springfield
* 6.5x55 mm
* 7x64 mm
* 8x57 mm
* 9.3x62 mm
* 9.3x66 mm

*Large* (L)
* .300 Win Mag
* .338 Win Mag
* .375 H&H Mag
* 7 mm Rem Mag

*Extra large (XL):*
* .416 Rigby
* .450 Rigby
* .500 Jeffery

Sluttstykket har tre låseklakker, 70 graders hevarmsløft, og freses fra ett stykke støpt stål (inkludert hevarm). Sluttstykket spennes ved åpning, og har kontrollert mating med utstøter i låskassen. Det følger med spesialverktøy for å demontere sluttstykket. Sluttstykket låser i kassen.

De fleste utgavene har avtagbart magasin, og kommer med en type låsing som skal forhindre at man utilsiktet løser ut magasinet. Noen utgaver har istedet hengslet underbeslag. Uansett type er magasinet dobbeltradet med kryssmating, hvilket mulligjør fylling av magasinet mens det står i våpenet.

### Pipe

Pipen leveres i enten rustfri eller blånert utførelse. Låskassen er gjenget med tommegjenger (1 toms med 16 gjenger per tomme, tilsvarende M25.4 x 1.588 mm). Alle fabrikkpipene til Sako 85 er kaldhamrede, og fås med ulike lengder, profiler og riflestigninger, med eller uten jernsikter, med eller uten fluting, og med matt eller høyglanspolert finish.

Se også
-------

* Sako TRG
* Tikka T3
* Sako S20

Referanser
----------

1. ↑  Sako 85 - genomgång av produktfamiljen - YouTube
2. ↑  Test av Sako Finnlight Lettvektsrifle | Test rifler | Jaktvåpen | JEGER.NO
3. ↑  Test av Sako 85 Carbonlight/ Carbon Wolf Rifle | Test rifler | Jaktvåpen | JEGER.NO